Stíf fundahöld eru enn hjá undirbúningskjörbréfanefnd vegna talningar í Norðvesturkjördæmi. Formaður nefndarinnar segir enn of snemmt að segja til um hvenær störfum nefndarinnar lýkur. Formenn stjórnarflokkanna stefna á að kynna nýja ríkisstjórn í lok næstu viku.
Undirbúningsnefnd fyrir rannsókn kjörbréfa, venjulega kölluð undirbúningskjörbréfanefnd, hefur verið að störfum síðan í byrjun október. Sautján kærur hafa borist nefndinni, langflestar vegna talningar í Norðvesturkjördæmi, en kærufrestur rann út síðasta föstudag. Birgir Ármannsson formaður nefndarinnar segir vinnuna ganga vel en enn geti hann ekki sagt til um hvenær starfi nefndarinnar ljúki. Formenn stjórnarflokkanna hafa sagt það markmið sitt að kynna nýja ríkisstjórn og nýjan stjórnarsáttmála í lok næstu viku. Forsætisráðherra hefur hins vegar ítrekað sagt að vinnu undirbúningskjörbréfanefndarinnar þurfi að vera lokið þegar það verði gert og það sama má segja um setningu Alþingis. Mikil samstaða hefur verið í störfum nefndarinnar sem skipuð er fulltrúum allra flokka eftir þingstyrk. Þess vegna hafa Viðreisn og Miðflokkur ekki fulltrúa í nefndinni en hafa þess í stað áheyrnarfulltrúa.
Undirbúningskjörbréfanefnd vegna talningar atkvæða í Norðvesturkjördæmi er enn að störfum og ekki ljóst hvenær þeim lýkur. Formenn stjórnarflokkanna stefna að því að kynna nýja ríkisstjórn í lok næstu viku. 